रेस चाहे जिंदगी की हो या ट्रैक की, रोमांच की गारंटी होती है। बॉलीवुड की ‘रेस’ सीरीज की पहली दो किस्तों के बारे में भी ये बात काफी हद तक कही जा सकती है। लेकिन ‘रेस 3’ के बारे में ये बात नहीं कही जा सकती। हां, हर मिनट दर्जनों गाड़ियों को हवा में उड़ते, आग के गोले में तब्दील होने को रोमांच मान लिया जाए तो ‘रेस 3’ में रोमांच है। किसी फिल्म में सलमान खान के होने को ही रोमांच माना जाए तो वह ‘रेस 3’ में है। इसके अलावा इस फिल्म में कुछ भी ऐसा नहीं है, जिसे रोमांच माना जा सके। कहानी के नाम पर भी इसमें नया कुछ नहीं है।